## Carlos Mazón i Fernando López Miras sumen forces per a “defendre i exigir” els recursos hídrics necessaris per a la Comunitat i la Regió de Múrcia

*** Aprofundiran en un full de ruta comú en defensa del transvasament Tajo-Segura “des del rigor” i reclamaran posar fi “a les retallades ideològiques dels cabals”
* Reivindicaran la necessitat d’aconseguir un pacte d’Estat en matèria hídrica que reconega “la igualtat de tots els espanyols a rebre l’aigua que necessiten els seus territoris i habitants”
* El president de la Generalitat es reunirà demà dijous amb el seu homòleg murcià en la primera cimera de l’aigua de la legislatura**

**València.**

El president de la Generalitat, Carlos Mazón, es reunirà demà, dijous 21 de març, amb el president de la Regió de Múrcia, Fernando López Miras, per a continuar sumant forces “en la defensa i exigència dels recursos hídrics que necessiten i mereixen les dos comunitats autònomes”.

En la primera cimera de l’aigua de la legislatura entre la Comunitat Valenciana i la Regió de Múrcia, el cap del Consell i el seu homòleg murcià aprofundiran en un full de ruta comú per a defendre “amb arguments tècnics i des del rigor” el transvasament Tajo-Segura, segons ha avançat Carlos Mazón.

En esta trobada, emmarcada en el Dia Mundial de l’Aigua que se celebra el 22 de març, els dos mandataris exigiran posar fi “a les retallades ideològiques dels cabals” del transvasament “pel seu perjuí al sector agrari, a l’economia i a les famílies de les dos regions a les quals se’ls està negant un dret essencial per al seu benestar i prosperitat”, ha incidit Mazón.

D’esta manera, els governs de la Comunitat Valenciana i la Regió de Múrcia faran front comú per a exigir “igualtat de tracte” respecte a altres autonomies, així com “solidaritat hídrica”. També posaran de manifest la necessitat d’aconseguir un pacte d’Estat en matèria hídrica “que reconega la igualtat de tots els espanyols a rebre l’aigua que necessiten els seus territoris i habitants per a continuar generant prosperitat, ocupació i riquesa”.

El president de la Generalitat ha manifestat el seu posicionament a favor de la solidaritat hídrica entre regions “perquè l’aigua a Espanya és de tots i hi ha per a tots. Només falta voluntat per a repartir-la”, ha reiterat, al mateix temps que ha lamentat que “contínuament es malgaste l’aigua tirant-la a la mar”.

Fecha: 20/03/2024